

REPUBLIKA HRVATSKA

ŽUPANIJSKO DRŽAVNO ODVJETNIŠTVO

U ZAGREBU

Zagreb, Savska cesta 41/IV

Broj: P-48/2024

Zagreb, 18. listopad 2024.

Temeljem članka 4. Uredbe o raspisivanju i provedbi javnog natječaja i internog oglasa u državnoj službi (Narodne novine, broj: 78/17., 89/19., u daljnjem tekstu: Uredba) te sukladno javnom natječaju za prijam u državnu službu na neodređeno vrijeme u Županijsko državno odvjetništvo u Zagrebu na radno mjesto zapisničar/ka u državnom odvjetništvu – 3 izvršitelja/ica, objavljuje se

**OBAVIJEST UZ JAVNI NATJEČAJ**

**Županijskog državnog odvjetništva u Zagrebu za radno mjesto**

**zapisničara/ke u državnom odvjetništvu u svojstvu vježbenika – 3 izvršitelja/ice**

OPIS POSLOVA RADNOG MJESTA:

* obavlja poslove zapisničara u prethodnom postupku i u postupku istrage,
* obavlja druge administrativne poslove (pisanje tipskih dopisa na temelju predložaka i naredbe državnog odvjetnika ili zamjenika),
* unos podataka u CTS, sređivanje i predaja spisa na otpremu, unos podataka u upisnik za vrijeme dežurstva,
* obavlja sve daktilografske poslove po diktatu, prepisuje rukopise i druge tekstove,
* izrađuje jednostavnije (digitalne) dokumente,
* izrađuje potrebne obrasce za izvješća i razne obavijesti,
* upisuje dokumente u računalni sustav,
* sređuje spis prije predaje državnom odvjetniku ili zamjeniku i izrađuje preslike spisa,
* i druge srodne poslove u skladu s Poslovnikom državnog odvjetništva.

PODACI O PLAĆI RADNOG MJESTA

Plaća državnih službenika i dodaci na osnovnu plaću regulirani su Zakonom o plaćama u državnoj službi i javnim službama (Narodne novine, broj 155/23, dalje: Zakon o plaćama u državnoj službi i javnim službama), člancima 11. do 24. kojima se propisuje da osnovnu plaću čini umnožak koeficijenta za obračun plaće radnog mjesta na koje je službenik raspoređen i osnovice za obračun plaće, a dodatak za radni staž iznosi 0,5 % na osnovnu plaću za svaku navršenu godinu radnog staža.

Sukladno članku 15. Zakonom o plaćama u državnoj službi i javnim službama vježbenik (pripravnik) ima pravo na koeficijent za obračun plaće u visini od 90 % vrijednosti koeficijenta za obračun plaće radnog mjesta na koje je raspoređen.

Članak 7. stavak 2. te pripadajuća Tablica 2. Posebna radna mjesta u državnoj službi Uredbe o nazivima radnih mjesta, uvjetima za raspored i koeficijentima za obračun plaće u državnoj službi (Narodne novine, broj 22/24) za radno mjesto zapisničara u državnom odvjetništvu propisuje koeficijent složenosti poslova koji iznosi 1,44.

PRAVNI IZVORI ZA PRIPREMANJE KANDIDATA ZA TESTIRANJE:

* Zakon o državnom odvjetništvu (Narodne novine, broj: 67/18, 21/22),
* Poslovnik državnog odvjetništva (Narodne novine, broj: 128/19).

SADRŽAJ TESTIRANJA

Testiranje kandidata provodi se u dvije faze. Prva faza testiranja sastoji se od provjere znanja o organizaciji i načinu rada u državnom odvjetništvu i provjere znanja, sposobnosti i vještina bitnih za obavljanje poslova radnog mjesta na koje se službenik prima, dok se druga faza testiranja sastoji od razgovora sa Komisijom.

Prva faza testiranja sastoji se od:

* pisane provjere znanja o organizaciji i načinu rada u državnom odvjetništvu; pisani test u ukupnom trajanju od 10 minuta (10 bodova),
* provjere znanja rada na računalu – uređivanje teksta i tablica u Wordu i Excelu u ukupnom trajanju od 10 minuta (10 bodova) i sposobnosti prijepisa (1-B kategorije) zadanog teksta na računalu, a ocjenjuje se brzina (ukupni broj znakova) i točnost prijepisa u ukupnom trajanju od 10 minuta (10 bodova).

Smatra se da je kandidat zadovoljio na testiranju ako je za svaki dio testiranja ostvario najmanje 5 bodova.

U drugu fazu testiranja upućuju se kandidati koji su ostvarili najbolje rezultate u prvoj fazi testiranja, i to 15 kandidata. Ako je u prvoj fazi testiranja zadovoljilo manje od 15 kandidata, u drugu fazu postupka pozvat će se svi kandidati koji su zadovoljili u prvoj fazi testiranja.

Svi kandidati koji dijele 15. mjesto u prvoj fazi testiranja pozvat će se u drugu fazu testiranja..

Druga faza testiranja sastoji se od:

* razgovora kandidata s Komisijom – intervju (10 bodova)

Kandidat koji ne zadovolji na provedenoj pisanoj provjeri ne može sudjelovati u daljnjem postupku. Raspored održavanja razgovora s Komisijom bit će utvrđen po završetku pisanog dijela testiranja o čemu će kandidati biti obaviješteni.

NAČIN TESTIRANJA

Postupak testiranja provodi Komisija za provedbu javnog natječaja (u daljnjem tekstu: Komisija).

Testiranju mogu pristupiti samo oni kandidati koji pravovremeno dođu u zakazani dan i vrijeme te prije testiranja dokažu identitet osobnom iskaznicom ili drugom važećom identifikacijskom ispravom. Smatra se da je kandidat povukao svoju prijavu na javni natječaj ukoliko nije pristupio testiranju te se više neće smatrati kandidatom.

Nakon utvrđivanja identiteta kandidati će pristupiti pisanom testiranju. Za vrijeme pisanog dijela testiranja kandidatima nije dozvoljeno napuštati prostoriju u kojoj se obavlja testiranje, razgovarati s ostalim kandidatima te koristiti mobitel ili druga komunikacijska sredstva.

Pri testiranju koje se sastoji od pisane provjere znanja o organizaciji i načinu rada u državnom odvjetništvu nije dozvoljeno koristiti se zakonima, drugom literaturom ili bilješkama.

Zbog povrede navedenih pravila kandidat će biti udaljen s provjere znanja, dok postignuti rezultat Komisija neće priznati niti ocijeniti.

Nakon provedbe pisanog dijela testiranja na razgovor s Komisijom bit će pozvani kandidati koji su zadovoljili na testiranju, odnosno kandidati koji su za svaki od pisanih dijelova testiranja ostvarili najmanje 5 bodova.

Raspored održavanja razgovora s Komisijom bit će utvrđen po završetku pisanog dijela testiranja, time da će kandidati biti obaviješteni o rezultatima testiranja i rasporedu održavanja razgovora s Komisijom.

Komisija u razgovoru s kandidatima utvrđuje znanja, sposobnosti i vještine, interese, profesionalne ciljeve i motivaciju kandidata za rad te rezultate ostvarene u njihovom dosadašnjem radu, dok će se rezultati intervjua vrednovati bodovima od 0 do 10, a smatra se da je kandidat zadovoljio na intervjuu ako je dobio najmanje 5 bodova.

Nakon završetka pisane provjere znanja i razgovora, Komisija će utvrditi rang listu prema ukupnom broju ostvarenih bodova na testiranju i intervjuu te će izraditi izvješće o provedenom testiranju i sukladno utvrđenim rezultatima čelniku tijela predložiti kandidate za prijam.

Za najboljeg kandidata Županijsko državno odvjetništvo u Zagrebu, sukladno odredbi članka 122. stavak 3. Zakona o državnom odvjetništvu (Narodne novine broj: 67/18, 21/22), podnosi zahtjev za provedbu temeljne sigurnosne provjere nadležnoj Sigurnosno-obavještajnoj agenciji. Sigurnosna provjera provodi se sukladno zakonu kojim se uređuje provođenje sigurnosnih provjera.

Na službenoj web stranici Državnog odvjetništva Republike Hrvatske [www.dorh.hr](http://www.dorh.hr) objavit će se mjesto i vrijeme održavanja testiranja najmanje pet dana prije održavanja testiranja.

KOMISIJA ZA PROVEDBU NATJEČAJA